Sewe sterf in minibus-ongelukDie ongeluk waartydens ses vroue en ‘n man gesterf het in Ntunjambili Sambaba, Ilembe-distrik (10 April 2016) (Foto: @kznems, Twiter) Ses vroue en ŉ man is Sondagmiddag in KwaZulu-Natal oorlede toe die minibus, waarin hulle gery het, die pad verlaat en ŉ boom getref het. “Drie persone het kritieke beserings opgedoen en vyf persone is ernstig beseer,” het Robert Mckenzie, woordvoerder van die KwaZulu-Natalse nooddienste, gesê. “Hulle is na ŉ plaaslike hospitaal geneem vir verdere behandeling.” Die ongeluk het in die Ntunjambili Sambaba-gebied van die Ilembe-distrik plaasgevind. Die oorsaak van die ongeluk is nog nie bekend nie. Die polisie stel ondersoek in. “Ons innige meegevoel aan die slagoffers se families, en ons wens die pasiënte ŉ spoedige herstel toe,” het Mckenzie bygevoeg.